**אי צדק** (באנגלית: **Injustice**) הוא סרט גיבורי-על מונפש למבוגרים, המבוסס על משחק וידאו משנת 2013 באותו השם שפותח על ידי אולפני NetherRealm Studios ומבוסס על דמויות מבית חברת DC קומיקס. הסרט הופק על ידי האחים וורנר הנפשה ו-DC Entertainment, והופץ על ידי Warner Bros. Home Entertainment. הסרט הוא הסרט ה-43 במסגרת יקום ההנפשה של חברת DC קומיקס. הסרט בוים על ידי מאט פיטרס ותסריט הסרט נכתב על ידי ארני אלטבקר. בסרט מדבבים ג'סטין הארטלי ואנסון מאונט את דמויותיהם של סופרמן ובאטמן בהתאמה. הסרט מתרחש ביקום מקביל ליקום DC המרכזי ועוקב אחר סופרמן, שמתדרדר לשיגעון לאחר שהג'וקר תמרן אותו להרוג את אשתו ההרה, לויס ליין ולהפעיל פצצת אטום שהשמידה את העיר מטרופוליס. בעקבות האירוע, סופרמן הופך את כדור הארץ למדינת משטרה במטרה לכפות שלום בכוח. באטמן מקים מחתרת שנועדה להתנגד לסופרמן ובני בריתו.

פיתוח הסרט הוכרז ב-21 במאי 2021 יחד עם ההכרזה על אלטבקר כתסריטאי הסרט. הסרט שואב אלמנטים ממשחקי הווידאו עליהם הוא בוסס וכן על חוברת הקומיקס שמהווה פריקוול לאירועי המשחקים, אך כן מספר סיפור חדש לחלוטין שלא קשור למשחקים או לקומיקס. הסרט קיבל ביקורות מעורבות, ששיבחו את ההנפשה ואת הדיבוב, אך ציינו לרעה את העלילה ואת השוני שלה מעלילת משחק הווידאו והקומיקס.

עלילה
-----

בייקום 22, הג'וקר והארלי קווין הורגים את ג'ימי אולסן, חוטפים את לויס ליין ההרה וגונבים נשק גרעיני, אותו הם מחברים למוניטור רפואי שמחובר ללבה של לויס. לאחר שהבין שלויס נחטפה, באטמן קורא לכל חברי "ליגת הצדק" במטרה לארגן חיפוש נרחב אחריה. פלאש מוצא את הדחליל מת ומגלה שאספקת גז הפחד שלו נעלמה, אך נהרג על ידי מלכודת שהוטמנה בידי הג'וקר.

סופרמן מוצא את הג'וקר ואת הארלי קווין מתחבאים בתוך צוללת, אך מותקף על ידי דומסדיי ובקרב ביניהם מצליח בעזרת ידיו לשגר את המפלצת לחלל. שאר הגיבורים מגיעים ומצליחים לעצור את הג'וקר ואת הארלי, אך באטמן מגלה שהזוג עירבב בין גז הפחד של הדחליל לקריפטונייט, בכך גרמו לסופרמן להזות שדומסדיי תוקף אותו, כשבמציאות הוא הורג את לויס. באטמן מנסה להזהיר את סופרמן, אך זה כבר מאוחר מידי ולבה של לויס מפסיק לפעום, מה שגורם לנשק הגרעיני להתפוצץ ולהשמיד את העיר מטרופוליס, יחד איתה 11 מיליון בני אדם.

באטמן חוקר את הג'וקר והאחרון מספר לו שנמאס לו להפסיד לגיבורים והעדיף להשחית את סופרמן במקום. רגעים לאחר מכן, סופרמן מתפרץ לחקירה ובעקבות ייגונו על מות אשתו וילדו העתידי, הוא רוצח את הג'וקר בברוטאליות.

החץ הירוק לוקח את הארלי קווין למחתרת על מנת להצילה מסופרמן. סופרמן חושף את זהותו כקלארק קנט מול חברי האומות המאוחדות ומכריז על כוונתו להשכין שלום בכדור הארץ, ובמידת הצורך להשתמש בכוח על מנת לאוכפו. בעקבות ההכרזה, ליגת הצדק מתחלקת לשתי סיעות: חלק מחברי הליגה וביניהם וונדר וומן תומכים בסופרמן, בעוד אחרים וביניהם באטמן מתנגדים לו מכיוון שהם נשבעו לא להרוג. גיבורים אחרים וביניהם אקוומן ושאזאם מסרבים לבחור צד ועוזבים את הליגה.

בינתיים, ממשלת ארצות הברית נעשית מודאגת שסופרמן יתערב בתוכניותיהם ומבקשת ממאסטר המראות לחטוף את ג'ונתן קנט (אביו של סופרמן) על מנת שישמש כקלף מיקוח כנגדו. סופרמן מתחיל להרהר במעשיו, אך וונדר וומן מבטיחה לו שהוא עושה את הדבר הנכון ומציעה לו עזרה במציאת אביו. סופרמן מבקר את באטמן במערת העטלף כדי לגשר על הפער ביניהם, אך השניים מתחילים להתווכח בעקבות השקפותיהם השונות ובאטמן מסרב להצטרף לסיעה של סופרמן. בזמן שהם מנסים לעצור את סופרמן מלהעביר את האסירים מבית החולים הפסיכיאטרי "ארקהם" לכלא מאובטח יותר, באטמן ונייטווינג מופתעים לגלות שרובין (דמיאן ווין) הפנה להם את גבו והצטרף לסיעה של סופרמן. הארלי, שבינתיים ברחה ממחבואו של החץ הירוק והחליטה להפוך לגיבורה, שחררה את האסירים מכלאם על מנת לאלץ את סופרמן ובאטמן להניח את היריבות ביניהם בצד ולעצור אותם יחד. במהלך הקרב, רובין, באקט של כעס הורג בטעות את נייטווינג. לאחר ששמעה על התקרית מסופרמן, קאטוומן מנחמת את באטמן. בינתיים, נייטווינג פוגש את האלה ראמה קושנה (אנ') בחיים שלאחר המוות והאחרונה הופכת אותו לדדווינג (אנ').

בזמן שסופרמן חובר לראס-אל-גול, באטמן מקים מחתרת תת-קרקעית ומתכנן לגנוב את תותח השמש האדומה ממבצר הבדידות (אנ'). בזמן הפריצה למבצר, ראס הורג את אטום ומשמיד את התותח. סופרמן גובר על קפטן אטום (אנ') וג'ונתן קנט, עליו באטמן ניסה להגן במבצר, נהרג בטעות על ידי אחד מחיציו של החץ הירוק. בתגובה, סופרמן, המוכה ייגון רוצח את החץ הירוק. לאחר שסופרמן הופך את כדור הארץ למדינת משטרה בעזרת רחפני ריגול, באטמן מבקש מפלסטיק מן (אנ') לשחרר את מיסטר טריפיק מהכלא ולהעלות לרשת תיעוד של סופרמן הורג באכזריות קבוצת נערים חוגגים שמנסים להרוס את התדמית של סופרמן.

בתגובה, סופרמן שולח את אמייזו (אנ') האנדרואיד על מנת שזה יאכוף שלום עולמי בכוח הזרוע, אך אמייזו הופך לאלים מכייון שראס תכנת אותו בחשאי להרוג את סופרמן. אמייזו, שמסוגל להעתיק את כוחותיו של סופרמן, הורג את הוקמן ואת סייבורג, אך באטמן ובני בריתו מגיעים ומסייעים לסופרמן ו-וונדרוומן להרוס את האנדרואיד. בינתיים, רובין, שהבין שחטא, מצליח להביס את ראס בעזרתו של דדווינג.

למרות הסיוע, סופרמן מתכנן לעצור את המתנגדים לו ומצליח להביס את וונדרוומן, שבגדה בו. לפתע, אל הזירה מגיע סופרמן מייקום 1 (אנ'), שהגיע לזירת הקרב בעזרת מיסטר טריפיק. סופרמן (22) מביס את מקבילו מכיוון שהסופרמן השני בולם את עצמו כדי לא להרוג. לבסוף, סופרמן נכנע לאחר שלויס ליין מיקום 9 שנושאת ברחמה את בנו של סופרמן מהמימד שלה (שנהרג בזמן קרב מול ברייניאק), מזכירה לסופרמן שהחיים קדושים ושצריך לשמור עליהם. סופרמן מתחרט על פשעיו ומסכים להיכלא. למרות החשש מהעתיד לבוא, באטמן מתחיל לבנות מחדש את העולם החופשי ואת מערכת היחסים שלו עם קאטוומן.

מדבבים
------

| מדבב/ת | דמות |
| --- | --- |
| ג'סטין הארטלי | קלארק קנט/סופרמן |
| אנסון מאונט | ברוס וויין/באטמן |
| לורה ביילי (אנ') | לויס ליין (מימד -22), לויס ליין (מימד -9), ראמה קושנה |
| זאק קאליסון (אנ') | דמיאן ויין/רובין, ג'ימי אולסן |
| בריאן טי. דלייני (אנ') | האל ג'ורדן/הפקח הירוק |
| ברנדון מייקל הול (אנ') | ויקטור סטון/סייבורג |
| אנדרו מורגאדו (אנ') | אחד מחייליו של מאסטר המראות |
| אדווין הודג' (אנ') | מייקל הולט/מיסטר טריפיק, וויילון ג'ונס/קילר קרוק |
| אוליבר הדסון | פטריק אובר'איין/פלסטיקמן |
| גיליאן ג'ייקובס | הארלין קווינזל/הארלי קווין |
| יורי לוונטל (אנ') | מאסטר המראות, ברי אלן/הפלאש, שאזאם |
| דרק פיליפס (אנ') | דיק גרייסון/נייטווינג/דדווינג, ארתור קורי/אקוומן |
| קווין פולאק | הג'וקר, נשיא ארצות הברית, ג'ונתן קנט |
| אניקה נוני רוז (אנ') | סלינה קייל/קאטוומן |
| ריד סקוט (אנ') | אוליבר קווין/החץ הירוק, ויקטור זאס |
| פאראן טאהיר (אנ') | ראס-אל-גול |
| פרד טטסקיור (אנ') | קפטן אטום |
| ג'נט ורני (אנ') | דיאנה פירס/וונדר וומן |

הפקה
----

ביוני 2021, סרט הנפשה המבוסס על משחק הווידאו "Injustice" הוכרז. צוות המדבבים הוכרז לאחר מכן ביולי 2021.

הפצה
----

בניגוד למשחקי הווידאו עליהם הסרט בוסס שקיבלו את הדירוג T (Teens - כלומר לבני נוער) על ידי הוועדה לדירוג תוכניות בידורית (ESRB), הסרט קיבל דירוג R (למבוגרים מעל גיל 18) בעקבות האלימות המצויה בו. אירוע ההופך את הסרט לראשון שזכה לדירוג R לעומת המשחק שזכה לדירוג T מאז יציאת הסרט "טקן" משנת 2009. הסרט הופץ ב-19 באוקטובר 2021 בגרסאות Blu-Ray, 4K Ultra ופורמט דיגיטלי. גרסת ה-DVD שוחררה באופן בלעדי עבור חנויות וולמארט. ב-9 באוקטובר, הסרט כולו דלף לרשת האינטרנט, כעשרה ימים לפני ההפצה הרשמית.

גרסת ה-Blu-Ray כללה סרט קצר בשם "שעת סיפור: אי צדק - משבר וקונפליקט" בו יוצרי הסרט דיברו על תהליך הפקת הסרט ועל העלילה. בסרט הקצר ישנה התייחסות לפרק "Injustice for all" מהסדרה המצוירת של ליגת הצדק.

ביקורות
-------

האתר Rotten Tomatoes העניק לסרט ציון של 60% טריות על סמך 5 ביקורות וציון ממוצע של 5.60/10.

קישורים חיצוניים
----------------

* "אי צדק", במסד הנתונים הקולנועיים IMDb (באנגלית)
* "אי צדק", באתר Rotten Tomatoes (באנגלית)
* "אי צדק", במסד הנתונים הקולנועיים KinoPoisk (ברוסית)

הערות שוליים
------------

1. ↑  Jesse Schedeen, Injustice: Gods Among Us Animated Movie Officially Announced by DC, Warner Bros. Animation, IGN, ‏2021-05-19 (באנגלית)
2. ↑  Aaron Couch, Aaron Couch, DC’s ‘Injustice’ Sets Cast for Animated Movie (Exclusive), The Hollywood Reporter, ‏2021-07-21 (ב־American English)
3. ↑  Marco Vito Oddo, 'Injustice: Gods Among Us' Movie Will Make Batman and Superman Fight Again With Digital, 4K Blu-ray Release, Collider, ‏2021-09-01 (ב־American English)
4. ↑  Logan Plant, DC's Injustice Animated Movie Arrives This October, IGN, ‏2021-09-01 (באנגלית)
5. ↑  John Latchem, 'Free Guy' Holds Off Batch of Newcomers to Remain Top Disc Seller for Second Week, Media Play News, ‏2021-10-29 (ב־American English)
6. ↑  Chris Capel, Injustice movie leaks online and fans have mixed reactions, GameRevolution, ‏2021-10-12 (ב־American English)
7. ↑  John Latchem, Injustice, Media Play News, ‏2021-11-01 (ב־American English)
8. ↑  Injustice For All, DC Animated Universe (באנגלית)
9. ↑  *Injustice: Gods Among Us* (באנגלית), נבדק ב-2022-10-25